Nye sten er tykkere end de oprindelige. Det gør ny buegang ved Aarhus Universitet så klodset, at den skal rives ned og genopføres med de rigtige mursten.

Annonce

Alle, der færdes på Ringgaden, har garanteret bemærket, at Aarhus Universitet har fået opført halvdelen af en ny buegang ved hovedbygningen.

Men selv om den er splinterny, skal buegangen rives ned og genopføres.

Det skriver Aarhus Universitets egen avis, Omnibus.

Årsagen er, at der mangler fire sten i hver af de nye buer. Derfor er de ikke korrekte og i tråd med universitetets arkitekt, C.F. Møllers, oprindelige buer.

Det var universitetshistoriker Palle Lykke, der opdagede fejlen.

Til Omnibus fortæller han, at han havde en fornemmelse af, at der var noget galt med de nye buer.

»De virkede store og klodsede, men jeg kunne ikke umiddelbart se, hvad der var galt,« siger Palle Lykke.

Først da han satte sig til at sammenligne fotografier af de gamle og de nye buer faldt femøren.

»Der mangler fire sten i de nye buer. Jeg talte efter flere gange for at være helt sikker i min sag. Der skal være 45 sten i hver bue, men der er kun 41 i de nye buer,« siger Palle Lykke.

Charlotte Lyngholm, Aarhus Universitets bygningschef, forklarer, at buegangens sten er specialfremstillet. Men ved en fejl fik teglværket lavet stenene tykkere end de oprindelige sten.

Læs også - BILLEDSERIE: Aarhus Universitet fylder 85 år

Det havde mureren, der opfører de nye buer, bare ikke gjort C.F. Møllers tegnestue - der er ansvarlig for byggeriet - opmærksom på.

Først da Palle Lykke gjorde opmærksom på sin opdagelse, fandt man ud af, at de nye buer slet ikke flugter med C.F. Møllers intentioner.

»Det er klart, at det kan vi ikke acceptere. Det er tydeligt at se forskellen, når man sammenligner med de øvrige buer i byggeriet. Så buerne skal laves om igen,« siger Charlotte Lyngholm til Omnibus.

Hun forventer, at arbejdet går i gang efter påske og understreger, at fejlen ikke kommer til at koste universitetet noget.